Stellantis bygger opladeren ind i batteriet

Stellantis – koncernen bag mærker som Peugeot, Citroën, Opel og Fiat – har i årevis arbejdet på en ny batteriteknologi, der vender hele arkitekturen på hovedet. Den hedder IBIS (Intelligent Battery Integrated System), og den gør noget så simpelt som at fjerne unødvendige klodser af elektronik.

Normalt ligger oplader og inverter som separate dele i en elbil. IBIS flytter dem direkte ind i selve batteripakken. Resultatet? Mindre vægt, færre komponenter, lavere produktionsomkostninger – og mærkbare fordele for dig bag rattet.

Op til 10 procent bedre energieffektivitet og 15 procent mere power uden at batteriet vokser.

40 kilo lettere bil og 17 liter ekstra plads til design eller kabine.

15 procent hurtigere opladning hjemme i væggen – for eksempel seks timer i stedet for syv på en almindelig 7 kW-lader.

Peugeot E-3008 prototype med IBIS teknologien (foto: Stellantis).

”Ved at genopfinde og forenkle drivlinjen gør vi bilerne lettere, mere effektive og billigere. Det er præcis den slags innovation, der giver kunderne bedre og mere overkommelige elbiler,” siger Stellantis’ teknologidirektør Ned Curic ifølge Electrek.

Tesla har i årevis været benchmark, når det handler om rækkevidde og effektiv software, men de har ikke pillet ved selve arkitekturen i batteriet. Kinesiske mærker som BYD og Xpeng satser på billige LFP-celler og hurtig masseproduktion, mens Volkswagen-gruppen håber på et kvantespring med solid state-batterier – en teknologi, der stadig er flere år væk fra serieproduktion.

Stellantis vælger en anden vej: i stedet for at vente på næste generations celler fjerner de lag af elektronik og bygger opladeren direkte ind i batteriet. Det er et mere jordnært greb, men netop derfor kan det vise sig at være en genvej til billigere, lettere og mere effektive biler, længe før konkurrenterne er klar med deres løsninger.

For os købere betyder det, at en Peugeot, Opel eller Fiat med IBIS-teknologi i praksis kan lade hurtigere, bruge mindre energi og give mere plads i kabinen – uden at prisen nødvendigvis stikker af.

Første bil med teknologien er allerede bygget: en Peugeot E-3008 prototype, hvor batteriet er udstyret med IBIS. Hvis alt går efter planen, kan de første produktionsbiler med den nye arkitektur ramme vejene inden udgangen af dette årti.

Stellantis bygger opladeren ind i batteriet